*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Σεπτεμβρίου 1983

σχετικά με τη χορήγηση οικονομικής ενίσχυσης για την πραγματοποίηση του προγράμματος «Οδός Ευζώνων-Βόλου, τμήμα μεταξύ Κλειδιού και Αξιού»

(Το κείμενο στην ελληνική γλώσσα είναι το μόνο αυθεντικό)

(83/472/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3600/82 του Συμβουλίου της 30ής Δεκεμβρίου 1982 για την ανάληψη περιορισμένης δράσης στον τομέα των έργων υποδομής μεταφορών (1),

Εκτιμώντας:

ότι η ελληνική κυβέρνηση ζήτησε από την Κοινότητα οικονομική ενίσχυση στη δαπάνη του προγράμματος «Οδός Ευζώνων-Βόλου, τμήμα μεταξύ Κλειδιού και Αξιού»·

ότι συντρέχουν όλες οι απαιραίτητες προϋποθέσεις για να χορηγήσει η Κοινότητα την οικονομική ενίσχυση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται χρηματοδοτική ενίσχυση ποσού 2,5 εκατομμυρίων ECU για τη χρηματοδότηση των κατασκευαστικών εργασιών του σχεδίου « Οδός Ευζώνων-Βόλου, τμήμα μεταξύ Κλειδιού και Αξιού».

Τα τεχνικά χαρακτηριστικά του έργου και ο τρόπος πληρωμής αναφέρονται στο παράρτημα.

Άρθρο 2

1. Με την επιφύλαξη των ελέγχων που θα διενεργηθούν από την Ελλάδα, σύμφωνα με τις εθνικές νομοθετικές, κανονιστικές και διοικητικές διατάξεις της και με την επιφύλαξη των διατάξεων του άρθρου 206α της συνθήκης, καθώς και κάθε άλλου ελέγχου που διενεργείται δυνάμει του άρθρου 209γ της συνθήκης, επιτόπιοι έλεγχοι ή έρευνες σχετικά με το σχέδιο, που χρηματοδοτείται βάσει της παρούσας αποφάσεως, διενεργούνται από τις αρμόδιες αρχές της Ελλάδας και από τους υπαλλήλους της Επιτροπής ή από άλλα πρόσωπα που η τελευταία έχει εξουσιοδοτήσει για το σκοπό αυτό. Η Επιτροπή καθορίζει προθεσμίες για τη διενέργεια των ελέγχων και ενημερώνει την Ελλάδα πριν διενεργηθούν, ούτως ώστε να της παράσχει κάθε αναγκαία βοήθεια.

2. Οι επιτόπιοι έλεγχοι ή έρευνες σχετικά με το σχέδιο, που χρηματοδοτείται βάσει της παρούσας αποφάσεως, αποσκοπούν να πιστοποιήσουν:

α) ότι οι διοικητικές πρακτικές είναι σύμφωνες με τους κοινοτικούς κανόνες·

β) ότι υπάρχουν τα σχετικά δικαιολογητικά έγγραφα και ότι αυτά συμφωνούν με το σχέδιο που χρηματοδοτείται βάσει της παρούσας αποφάσεως·

γ) τους όρους υπό τους οποίους εκτελούνται οι εργασίες και διενεργούνται οι έλεγχοι του σχεδίου που χρηματοδοτείται βάσει της παρούσας αποφάσεως·

δ) ότι τα εκτελούμενα έργα είναι σύμφωνα με το σχέδιο που χρηματοδοτείται βάσει της παρούσας αποφάσεως.

Άρθρο 3

Σε περίπτωση που δεν τηρηθούν οι όροι που επιβάλλονται για τη χορήγηση της χρηματοδοτικής ενισχύσεως ή αν, μετά τους ελέγχους, διαπιστωθούν αντικανονικές ενέργειες, οι προβλεπόμενες πληρωμές μπορούν να ανασταλούν, να μειωθούν ή να ματαιωθούν με απόφαση της Επιτροπής που θα κοινοποιηθεί στον δικαιούχο της ενισχύσεως. Τα ποσά που θα έχουν καταβληθεί αχρεωστήτως θα επιστραφούν από την Ελλάδα στην Επιτροπή εντός δώδεκα μηνών από της κοινοποιήσεως της εν λόγω αποφάσεως.

Άρθρο 4

Η παρούσα απόφαση απευθύνεται στην Ελληνική Δημοκρατία.

Βρυξέλλες, 12 Σεπτεμβρίου 1983.

Για την Επιτροπή

Γεώργιος ΚΟΝΤΟΓΕΩΡΓΗΣ

Μέλος της Επιτροπής

(1) ΕΕ αριθ. L 376 της 31. 12. 1982, σ. 10.

ΠΑΡΑΡΤΗΜΑ

Όροι και προϋποθέσεις σχετικά με την παροχή κοινοτικής ενισχύσεως προς την Ελλάδα για την εκτέλεση συγκεκριμένων έργων κατά μήκος της οδού Ευζώνων-Βόλου (τμήμα μεταξύ γέφυρας Αξιού και Κλειδιού)

1. Εντοπισμός του σχεδίου

Το σχέδιο για το οποίο λαμβάνεται η παρούσα απόφαση εντοπίζεται κατά μήκος της εθνικής οδού Ευζώνων-Θεσσαλονίκης-Βόλου. Το συγκεκριμένο τμήμα είναι εκείνο που περιλαμβάνεται μεταξύ γέφυρας Αξιού και Κλειδιού.

2. Περιγραφή του σχεδίου

Το σχέδιο αφορά την κατασκευή μιας δεύτερης οδού κατά μήκος της ήδη υφισταμένης οδού διπλής κατευθύνσεως που έχει δύο λωρίδες κυκλοφορίας και συνολικό μήκος 11,5 km. Με την εκτέλεση συμπληρωματικών έργων κατά μήκος του ανωτέρω τμήματος, η οδός θα έχει τα χαρακτηριστικά μιας οδού διπλής κατευθύνσεως με τρεις λωρίδες κυκλοφορίας προς κάθε κατεύθυνση.

3. Τεχνική περιγραφή

Η μελέτη προβλέπει για το νέο τμήμα πλάτος οδοστρώματος 14 m με τρεις λωρίδες κυκλοφορίας. Μεταξύ της υφισταμένης και της νέας οδού θα αφεθεί ελεύθερος χώρος ελαχίστου πλάτους 11 m. Ο εν λόγω ελεύθερος χώρος θα επιτρέψει, αν καταστεί αναγκαίο, τη μελλοντική κατασκευή δύο προσθέτων λωρίδων κυκλοφορίας. Προβλέπεται η κατασκευή δύο μεγάλων γεφυρών υπεράνω των ποταμών Αξιού (780 m) και Λουδία (80 m).

4. Χρονοδιάγραμμα του σχεδίου

Οι εργασίες για την υλοποίηση του σχεδίου θα αρχίσουν στα μέσα του 1983. Η αποπεράτωσή τους προβλέπεται για τα τέλη του 1985.

5. Τρόπος πληρωμής

5.1. Η Κοινότητα, για το ανωτέρω σχέδιο, συμφωνεί στην καταβολή του 15 % του συνολικού κόστους, έως ένα μέγιστο ποσό 2,5 εκατομμυρίων ECU. Το υπόλοιπο κόστος θα καλυφθεί από τον ελληνικό εθνικό προϋπολογισμό δημοσίων επενδύσεων (Υπουργείο Δημοσίων Έργων). Το συνολικό κόστος υπολογίζεται σε ένα δισεκατομμύριο τετρακόσια εκατομμύρια δραχμές (δεκαοκτώ εκατομμύρια έξι χιλιάδες ECU με την ισοτιμία του Μαΐου 1983).

Ο τρόπος πληρωμής θα είναι ο ακόλουθος:

Πληρωμή αριθ. 1:

Μόλις παρασχεθεί στην Επιτροπή η απόδειξη ότι οι ελληνικές αρχές έχουν τηρήσει τους όρους της γενικής συμβάσεως, τους οποίους επιβάλλει η Επιτροπή όσον αφορά τη συμμετοχή σε διαγωνισμούς για την ανάληψη έργων (βλέπε σημείο 5.2 κατωτέρω), η τελευταία θα δώσει τη συγκατάθεσή της για την πληρωμή μιας προκαταβολής που δεν θα υπερβαίνει το 30 % του ποσού που συνολικά θα συνεισφέρει.

Πληρωμή αριθ. 2:

Μόλις η Επιτροπή βεβαιωθεί ότι έχουν εκτελεσθεί εργασίες που αντιστοιχούν στο 50 % του συνολικού έργου, όπως αυτό καθορίζεται κατωτέρω, θα καταβάλει ποσό που θα αντιστοιχεί στο 45 % του συνολικού ποσού της συνεισφοράς ή θα συγκατατεθεί για την καταβολή του ανωτέρω ποσού.

Πληρωμή αριθ. 3:

Μόλις η Επιτροπή βεβαιωθεί ότι το έργο έχει περατωθεί, θα καταβάλει ή θα συγκατατεθεί για την καταβολή του υπολοίπου ποσού.

5.2. Προ της πραγματοποιήσεως της πρώτης πληρωμής (πληρωμή αριθ. 1), η Επιτροπή θα απαιτήσει από την ελληνική κυβέρνηση να εφαρμόσει τις οδηγίες 71/305/ΕΟΚ και 72/277/ΕΟΚ, ιδίως όσον αφορά την προκήρυξη της αναθέσεως των σχετικών έργων.

5.3. Για να προβεί στην πραγματοποίηση της πληρωμής αριθ. 2, η Επιτροπή θα απαιτήσει να της παρασχεθεί η απόδειξη ότι οι ήδη πιστοποιηθείσες πληρωμές για το έργο καλύπτουν ή υπερβαίνουν το 50 % του συνολικού κόστους που αναφέρεται στο σημείο 5.1 ανωτέρω.

6. Τήρηση λογαριασμών

Η Επιτροπή απαιτεί την εκ μέρους των αρμοδίων ελληνικών αρχών τήρηση λογαριασμών, καθώς και την παροχή κάθε άλλου στοιχείου για την αποτελεσματική διενέργεια ελέγχου των δαπανών των σχετικών με το ανωτέρω έργο. Η Επιτροπή επιφυλάσσει στον εαυτό της το δικαίωμα να απαιτεί να της παρέχονται γραπτές αποδείξεις κατά τη διάρκεια της κατασκευής του έργου όσον αφορά την πρόοδο των σχετικών εργασιών, καθώς και να επιθεωρεί το έργο επί τόπου. Οι λογαριασμοί που τηρούνται σχετικά με το έργο πρέπει να φυλάσσονται επί οκτώ τουλάχιστον έτη μετά την αποπεράτωσή του. 7. Πιστοποίηση των πληρωμών και έλεγχος των εργασιών

Για την πραγματοποίηση της κάθε πληρωμής, η Επιτροπή θα απαιτεί από τις αρμόδιες αρχές:

1. την πιστοποίηση ότι οι εργασίες που έχουν πραγματοποιηθεί είναι επαρκείς για να διαπιστωθεί η ύπαρξη προόδου· το πιστοποιητικό προόδου των εργασιών θα πρέπει να υπογράφεται από τον αρμόδιο υπάλληλο που είναι υπεύθυνος για το έργο έναντι των ελληνικών αρχών,

2. μία επικυρωμένη απόδειξη των πληρωμών που πραγματοποιήθηκαν.

Αφού η Επιτροπή πραγματοποιήσει όλες τις πληρωμές που προβλέπονται στην παρούσα απόφαση, θα απαιτήσει την έκδοση σχετικής αποδείξεως.

8. Αρμόδιος υπάλληλος

Η αρχή που έχει την αρμοδιότητα για την εκτέλεση της αποφάσεως αυτής είναι το Υπουργείο Δημοσίων Έργων, Αθήνα.

Από πλευράς Επιτροπής, αρμόδιος υπάλληλος για την εφαρμογή της αποφάσεως είναι ο προϊστάμενος του τμήματος «Σχεδιασμός και Ανάπτυξη των Έργων Υποδομής».

9. Δημοσιότητα

Οι αρμόδιες αρχές υποχρεούνται να καταστήσουν γνωστή στο κοινό τη χορήγηση της κοινοτικής ενισχύσεως με την τοποθέτηση στο χώρο του εργοταξίου σχετικών ενημερωτικών πινακίδων.